Mt 21,18–22
· Emberi gondolkodással kihagyták volna a Bibliából. Olyan, mintha Jézuson az éhség miatt elszabadult volna az indulat. De Ő bűntelen, Isten Fia. (Éhséget is tűrt már: 40 napos böjt.
· Miért teszi? Példát mutat, tanít.
· Mondják: „az egészséges fügefa nem tud nem teremni”, és sürgetik a gyümölcstermő életet. De Mk 11,13 szerint „nem volt fügeérés ideje”. Akkor miért…?
· „Sokkal inkább.” Ha Isten Fia megátkozhatta (elítélhette) a fügefát, amelyen nem volt gyümölcs, mert nem volt itt az ideje, sokkal inkább elítélheti Izráelt (a vallási vezetést), mert nem terem gyümölcsöt, pedig itt van az ideje.
· Itt van az ideje, mert itt van Jézus, itt van a Messiás. Fel kellett volna ismerniük, le kellett volna borulniuk előtte, követniük kellett volna, ez lett volna a gyümölcs. De megkeményedtek, és „soha többé nem teremtek” gyümölcsöt.
· Nekünk is akkor van itt az ideje a gyümölcstermésnek, amikor itt van Jézus. Ez folyamatos: „aki énbennem marad és én őbenne, az terem sok gyümölcsöt”.

· „Nélkülem semmit sem cselekedhettek” – a fügefa nem tud erőlködni, „besegíteni”, mi tudunk. Ez akadályozza a gyümölcstermést. „Mindent letenni az Ő kezébe és ott is hagyni” – családi együttlétek, beszélgetések után vádol, hogy „nem történt semmi, nem tudtam szólni, akarom-e egyáltalán a megtérésüket, őszinték-e az értük mondott imádságaim”. A megoldás: ott hagyni az Ő kezében, és könyörögni értük.
· A tanítványok nem azon csodálkoznak, hogy „indulatot” látnak Jézuson, hanem azon, hogy „ilyen hirtelen” meglesz, amit Jézus mond. Láttak már ilyet korábban (pl. a tenger lecsendesítése, betegek, megszállottak gyógyítása), mégis mindig újra át kell élniük? Csodálkozzunk rá, valahányszor meglátjuk, hogy Isten tett valamit, de dicsőítsük Őt, és ne kérdezzük: „hogy lehet”.
· „Amit könyörgésetekben kértek, mindazt meg is kapjátok, ha hisztek” – akkor, ott ez a tanítványok dolga: imádkozni és hinni, később pedig tanúskodni (is) Jézusról.
· „Ha hisztek”: „hiszitek-e, hogy én ezt meg tudom tenni”; hiszitek-e, hogy egyedül tudom megtenni, nem kell besegítenetek, nem kell tanácsokat adnotok, hogyan tegyem?
· „Ha azt mondjátok ennek a hegynek…”: megtörténik, hogy elháríthatatlan akadályok elhárulnak. Nagy történelmi események, vagy amikor valakinek az ellenállása megtörik: sok imádság van mögötte. Észak-Korea, iszlám világ: imádkozni a falak lehullásáért. Nem világméretű ébredés (Európában sem lesz; a keskeny út keskeny, kevesen találják meg), de hogy „itt legyen Jézus”, elérhető legyen az evangélium mindazoknak, akik (még) nem utasították el tudatosan. Ha ezért imádkozom, és ebből megvalósul valami, az az én hitemnek (is) a gyümölcse, akár tudok róla, akár nem. – Ugyanez érvényes minden olyan imádságra, amit hittel, kételkedés nélkül tudok elmondani, mert tudom, hogy megfelel Isten akaratának, és Őrá tudom bízni.
